 Akizungumza na waandishi wa habari, Rais wa TFF, Jamal Malinzi alisema TFF itakuwa mlalamikaji kwenye sakata hilo linalohusisha mchezo kati ya timu za JKT Kanembwa dhidi ya Geita Gold SC na Polisi Tabora dhidi ya JKT Oljoro.“Ndugu zangu suala la upangaji matokeo linahitaji ushahidi, hivyo sisi TFF kama walalamikaji tumelipeleka kwenye Kamati ya Nidhamu,” alisema Malinzi.Awali Kamati ya Uendeshaji na Usimamizi ya Ligi maarufu kama Kamati ya Saa 72 ilikutana Februari 16, 2016 kupitia taarifa za mechi mbili za Kundi C la Ligi Daraja la Kwanza kati ya JKT Kanembwa na Geita Gold SC, na Polisi Tabora na JKT Oljoro.Kamati hiyo baada ya kupitia taarifa hizo na vielelezo vingine, ilionesha mashaka kutokana na kuwepo viashiria vya upangaji wa matokeo.JKT Kanembwa ilifungwa mabao 8-0 na Geita Gold SC katika mechi iliyofanyika Uwanja wa Lake Tanganyika mjini Kigoma, wakati Polisi Tabora ilishinda mabao 7-0 dhidi ya JKT Oljoro kwenye Uwanja wa Ali Hassan Mwinyi Tabora.